民主思路

民主思路，係一個香港政治組織，初時係智庫組織，立場定位係中間派，2015年6月創辦，召集人係公民黨前成員兼立法會前議員湯家驊。但喺湯家驊加入行政會議之後，湯嘅立場同意見完全同泛民主派時期嘅佢相違背，所以大部分泛民主派支持者將湯家驊睇成係親中共建制派。

史 
民主思路喺2015年6月成立，當時嘅香港經歷完雨遮革命，泛民主派同香港政府，以及北京政府關係完全破裂，甚至催生出香港本土派，主張同北京全面對抗。當時啱啱退出公民黨嘅湯家驊牽頭成立，定位係智庫同論政平台，並且打出「修補裂痕 重新上路」嘅口號，修補民主派同北京嘅關係。

創會成員入面由溫和民主派到建制派都有，例如陳祖為、葉健民、張楚勇、宋恩榮、王于漸等。

不過，成立之後嘅一兩年時間，好多人因為唔同理由退出。

喺2016年立法會選舉，作為智庫嘅民主思路決定派人出嚟選，分別由黃梓謙出選香港島，麥嘉晉出選新界東。兩人分別攞到10,028票同8,084票，無緣晉身立法會。而學者葉健民同張楚勇就因為民主思路開始政黨化，所以退出。

2017年香港特首選舉，湯家驊參選法律界選委，不過落選。之後湯氏好多次喺公開場合同寫文支持林鄭月娥，而成員李律仁同劉培榮亦喺林鄭嘅競選團隊入面。另一方面，總幹事袁彌昌就喺曾俊華嘅團隊入面。特首選舉最後由林鄭月娥贏咗，湯家驊入咗行政會議，成員馮海容就做咗商務及經濟發展局政治助理，陳祖為不滿湯家驊為港府同北京護航，偏離創會原則而退出。去到當時期，民主思路好多核心人物已經走咗。

喺2018年左右，民主思路開始部署嚟緊嘅區議會選舉，佢哋計劃派6個人落區小試牛刀。最後佢哋得4個人真係參選，唔單只全軍覆沒，全部人重因為得票唔夠5%，連保證金都攞唔返。

2019年嗰時，政府提出逃犯條例修訂草案，湯家驊作為行會一員，負責同政府向大眾推銷條例。結果社會大眾發生好大嘅反彈，繼而衍生香港修例風波。由於湯家驊嘅法律專業，普遍認為湯家驊係有份一手一腳設計逃犯條例修訂嘅人。

2021年，民主思路同新思維結盟，派人出戰第7屆香港立法會選舉。民主思路派出參加地區直選嘅兩名候選人都輸咗。

泛民主派
建制派
香港中間派
新思維 (香港)

民主思路官方網站

香港政黨
香港智庫
香港中間派組織